Pranešimas žiniasklaidai

2024 m. lapkričio 8 d.

Vilnius

Įspūdingiausios kalėdinės mugės Europoje – nustebins ne tik didžiosios sostinės

**Lapkritis – mėnuo, kai Europoje pradeda šurmuliuoti kalėdinės mugės. Kasmet į šventines muges užsienyje nerianti keliautoja Indrė Bungardaitė sako, kad dabar – pats metas planuoti keliones ir skrydžius iš Vilniaus, Kauno ir Palangos, kad būtų galima neskubant mėgautis Kalėdų pasaka.**

„Užsisuki darbuose ir gali nė nepastebėti, kad Kalėdos – jau ant slenksčio. Todėl jau lapkričio pabaigoje verta stabtelėti ir pasimėgauti ypatingu metų laiku, atrasti unikalias vietines tradicijas, pajausti šventinę nuotaiką ir šilumą, sujungiančią skirtingas šalis ir miestus“, – sako keliautoja iš Lietuvos.

Anot Indrės, iš Vilniaus, Kauno ir Palangos galima išsirinkti net keletą kelionių maršrutų ir patirti, kaip pagrindines miestų aikštes bei senamiesčius užpildo magiška atmosfera, pasklindanti šviežių kepinių, karštos arbatos kvapais, šventinės muzikos melodijomis ir Kalėdų eglės spindesiu. „Viena, Hamburgas, Briuselis, Varšuva“, – rekomendacijas šiam laikotarpiui vardija Indrė. O Berlynas, Paryžius, Londonas taip pat įrodys, kodėl į muges pritraukia milijonus turistų. „Be to, maloniai nustebinti gali Ryga ir Talinas“, – priduria keliautoja.

**Siūlo pradėti nuo Hamburgo**

Šiemet startavęs skrydžių maršrutas, jungiantis Vilniaus ir Hamburgo oro uostus, pasak Indrės, puikiai tinka pirmajai pažinčiai su kalėdinėmis mugėmis Europoje.

**Hamburgo mugės startas šiemet numatytas lapkričio 27 dieną centrinėje** aikštėje prie miesto rotušės. O iš viso visame Hamburge šią žiemą veiks per 20 didesnių ar mažesnių kalėdinių mugių.

Pagrindinėje mugėje lankytojų lauks apie 80 prekyviečių, kuriose bus parduodami tik rankų darbo gaminiai – unikalūs žaislai, indai ir virtuvės įrankiai, kalėdinės dekoracijos. Nuo šalčio ir žvarbos gelbės tradicinės „Bratwurst“ dešrelės, skrudinti migdolai, imbieriniai meduoliai, karštas šokoladas.

Mugės programoje numatyta, kad 16 val., 18 val. ir 20 val. čia atvyks ypatingas svečias – rogėmis pralėks Kalėdų senelis. Ne mažiau smagią patirtį gali suteikti ir istorinė, nuo 1932 metų veikianti, šventinė karuselė.

Įspūdžių iš Hamburgo parsiveš ir tie, kurie nuvyks į „Jungfernsteig“ kalėdinę mugę prie Alsterio ežero. Renginį vietiniai dar vadina baltąja magija – geriausiai ją patirti per trumpą pasiplaukiojimą laiveliu ežere, kurio viduryje žiba Kalėdų eglė.

„Jeigu patyrę Hamburgo magiją norėsite dar, sėskite į traukinį ir per valandą nuvažiuokite į Brėmeną. Mugės šio miesto senamiestyje tarsi išsilieja per skirtingas aikštes ir panardina į tradicines Kalėdas“, – pastebi I. Bungardaitė.

**Nuo V iki V: kuo ypatinga Varšuva, o kuo – Viena?**

Keliautoja atkreipia dėmesį, kad nuskridę į Varšuvą lapkričio pabaigoje galite įsitikinti, jog šio, kaip ir kitų didelių Lenkijos miestų, aikštės yra tiesiog sutvertos Kalėdų mugėms.

**Tradicinė mugė Varšuvoje šiemet prasideda lapkričio 25 dieną**. Jos širdis bus Plac Zamkowy – Pilies aikštė, viena garsiausių Varšuvos aikščių, įsikūrusių prie Karališkosios pilies. Čia pat stovės ir pagrindinė sostinės Kalėdų eglė, o sūrius, bandeles ir kitus gardumynus, karštus gėrimus ir tradicinius suvenyrus siūlys dešimtys prekeivių. Mugėje netrūks įvairių kultūrinių renginių: organizuojami kalėdinių giesmių koncertai, teatro pasirodymai ir dirbtuvės, skirtos vaikams ir suaugusiems. Miesto svečiai ir gyventojai taip pat laukiami Senamiesčio turgaus aikštėje (lenk. Rynek Starego Miasta), kur aplink miesto simbolį, undinės skulptūrą, veiks čiuožykla.

Šiemet aplenkdama nemažai kitų sostinių **Kalėdų mugė Vienoje startuoja jau lapkričio 19 dieną**. Kaip visuomet ji bus įsikūrusi priešais miesto rotušę. Kasmet čia pastatoma maždaug 30 metrų aukščio eglė, kurią dovanoja viena iš Austrijos žemių. Medis nušvinta įspūdingu LED apšvietimu, o greta esanti čiuožykla driekiasi per visą parką ir siūlo išbandyti vingiuotus čiuožimo maršrutus.

Gausus prekybos vietų skaičius, daugiau negu 150, mugės lankytojams siūlys rankų darbo gaminius: medinius žaislus, stiklo dirbinius, žvakes ir žvakides, įvairius keramikos gaminius. Čia bus galima pasmaguriauti tradicinėmis spurgomis, vaisiais šokolade ir imbieriniais sausainiais, o jeigu alkis bus didesnis – verta suvalgyti austriškų bulvinių blynų ir keptų kaštainių.

Vakarais Vienos centre skambės Advento muzika: giesmes giedos gyvi chorai ir gros pučiamųjų ansambliai. Mugėje paprastai įrengiama prakartėlių alėja. Taip pat turistus traukia legendinis Širdžių medis (vok. Herzerlbaum) ir Bučinių aikštė (vok. Bussiplatz) – speciali vieta apsikabinimams ir bučiniams, suteikianti mugės aplinkai romantikos.

Imperatoriškasis miestas taip pat kviečia aplankyti mugę, įsikūrusią greta įspūdingųjų Šenbruno rūmų. Dėmesio verti renginiai vyks ir šalia Šv. Stepono katedros, prie Belvedere rūmų, Am Hof ir Freyung aikštėse bei kitur. Anot I. Bungardaitės, Viena žavi tuo, kad dienos metu galima valandų valandas praleisti istoriniuose rūmuose, muziejuose ir paveikslų galerijose, o vakare įžengti į greta suspindusią žiemos pasaką.

**Suspėti galima ir į Paryžių, ir į Rygą**

Norintiems išvysti įdomų tradicijų ir modernios dvasios derinį keliautoja siūlo skristi į Belgijos sostinę Briuselį. Pernai pagrindinėje miesto mugėje skambėjo viso pasaulio muzika – nuo Indijos ir Afrikos iki Balkanų ir Lotynų Amerikos. Kiekvieną savaitės dieną lankytojų laukė vis kita programa: spektakliai ir pasakos vaikams, diskoteka ant ledo jaunimui, sakralinės muzikos koncertai ir pažintys su įvairių pasaulio tautų kultūromis. Šiemet Žiemos malonumų (pranc. „Plaisirs d'Hiver“) šventė **Briuselyje prasideda lapkričio 29 dieną**.

**Paryžius Kalėdų magiją kviečia pajusti nuo lapkričio 16 dienos**, didžiausioje mugėje „La Magie de Noël“, Tuileries soduose. Čia lankytojų lauks šventinio karnavalo personažai, amatininkų miestelis, gardūs užkandžiai ir gėrimai.

Pradėti tyrinėti gausybę **Londono mugių** keliautoja iš Lietuvos siūlo nuo Hyde parko. Čia šventinių renginių maratonas prasideda jau **lapkričio 21 dieną**.

Kelionę **į Berlyną verta planuoti nuo lapkričio 25 dienos**, kai tarp rotušės ir Šv. Marijos bažnyčios pradės veikti pagrindinė Kalėdų mugė, o iš viso jų – didesnių ir mažesnių – Vokietijos sostinė pasiūlys daugiau negu 300. O jei Berlyne jau teko lankytis, iš Vilniaus galima patogiai nuskristi į dar vieną kalėdinėmis tradicijomis ir mugėmis garsėjantį Vokietijos miestą **Diuseldorfą**. Šiemet šimtmečius menančios mugės čia pradės šurmuliuoti nuo **lapkričio 21 dienos**.

I. Bungardaitė teigia, kad Kalėdų stebuklą galima atrasti ir visai šalia. „Estai dažnai pažymi, kad kalėdinė mugė Taline dar visai neseniai buvo pripažinta geriausia Europoje. Ar taip yra iš tiesų, galite suprasti, tik nuskridę į Estijos sostinę“, – šypsosi Indrė. **Kalėdų mugė Taline, Rotušės aikštėje, prasideda lapkričio 22 dieną**.

O Latvijos sostinėje **Rygoje didžioji kalėdinė mugė įsižiebs savaite vėliau – lapkričio 29 dieną.** Tad, pasak keliautojos, Lietuvos gyventojai turi pakankamai laiko suplanuoti skrydžius po Europą ir pajusti unikalią kiekvieno miesto atmosferą kalėdiniu laikotarpiu.

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime [X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas  
Lietuvos oro uostai

Atstovas žiniasklaidai  
+370 697 63 898  
[media@ltou.lt](mailto:media@ltou.lt)